Groot geld vir krieketsterre betaalChris Morris tydens die IPL. (Foto: Twitter) As jy kyk na die bedrae geld wat gebie word vir spelers om vir spanne in die Indiese Premierliga te speel, gaan jy vandag saam met jou kinders krieket oefen. Met die veiling van sowat 600 spelers wat vandag voortgaan, is die hoogste bedrag wat tot dusver vir ŉ speler betaal is, die R30 miljoen wat die Mumbai Indians vir die 23-jarige Indiese paaltjiewagter-kolwer Ishan Kishan betaal het. Die Suid-Afrikaner Chris Morris is die duurste speler ooit nadat hy verlede jaar vir byna R34 miljoen gekoop is. Tien spanne, wat die twee nuwelinge Lucknow Giants en Gujarat Titans insluit, het sowat R1,1 miljard om gedurende die twee dae te bestee. Dit was ook ŉ uitstekende eerste veilingsdag vir die Suid-Afrikaanse spelers. Die Punjab Kings het Kagiso Rabada opgeraap vir sowat R18,6 miljoen. Die Royal Challengers Bangalore het Faf du Plessis vir sowat R14 miljoen gekoop en Quinton de Kock gaan vir die Lucknow Giants speel nadat hulle sowat R13 miljoen betaal het. Suid-Afrika se nuwe krieketsensasie, die 18-jarige Dewald Brevis, gaan vir die Mumbai Indians speel. Hy is nou ook ŉ miljoenêr nadat hy vir R6 miljoen opgeveil is. Die Australiër Pat Cummins gaan vir die Kolkata Knight Riders speel nadat hulle meer as R15 miljoen vir hom betaal het. Nieu-Seeland se blitsbouler Trent Boult is deur die Rajasthan Royals vir sowat R16 miljoen opgeraap. Die toernooi begin einde volgende maand en die eindstryd word in Mei gespeel.